  Майя Бывальцева Кыӵе луыны кулэ Ижкарын улӥсь удмуртъёслэн шулдыръяськонъёс ортчытъян понна яратоно интызы — Кызьпу арама. Сое умоятон-утялтонъя учкетэз (концепциез) 27-тӥ пӧсьтолэзе Индустри ёрос администрацилэн юртаз эскеризы «Удмурт Кенешлэн» шоркарысь азьветлӥсьёсыз. Валтӥсь ужпумъёсын концепциез «Удмурт Кенеш» огазеяськонлэн тӧроезлэн воштӥсезлы Владимир Байметовлы оскизы. «Удмурт Кенешлэн» исполкомаз учкетэз сое эскеризы но дурбасьтӥзы. Табере дыр вуиз огазеяськонлэн Ижкарысь ёросъёсысь ёзэтъёсызлэн азьветлӥсьёсыныз тодматыны. Владимир Байметовлэн верамезъя, парк куинь валтӥсь ӧръёсъя ужзэ нуоз: семьяен, нылпиосын шутэтскон мугорез кыдатон но тазалыко улонэз вӧлмытон трос калык понна ужрадъёс ортчытон. Валамон, ваньмаз удмуртлык адӟиськыны кулэ Владимир Байметов, «Удмурт Кенешлэн» тӧроезлэн воштӥсезОзьы ик со ивортӥз, али парклэн быдӟалаез 9,5 гектар луэ шуыса, соин кивалтэ М. Горький нимо гужем сад. Кызьпу арамаез утялтон, выльдон пумысен кыӵе ке юнматэм ужанрадлыкъёс та дырлы ӧвӧл. Владимир Байметов Кызьпу арамаез умоятонлэн учкетэныз тодматэ Фото: Майя Бывальцева © udmurt.media Озьыен, мар луыны кулэ этнопаркын кенешчиослэн чакламзыя.  1. Йӧскалык тусо пыронэз. Отын туспуктэмъёсын, суредъёсын адӟытонъёслы кыӵе ке конструкция, озьы ик скульптураос путыны яра. Вань, кылсярысь, пулэсь скульптураосты пуктыны ӵектонъёс. Владимир Байметовлэн верамезъя, таиз ласянь архитекторъёс малпаськыны но кыӵе ке дэмланъёс сётыны кулэ 2. Со интыын, кытын али священной из, мемориально-этнографической зона кылдытыны. «Удмурт Кенешлэн» исполкомезлэн ёзчиосыз огкылысь луизы, отчы нокыӵе вӧсяськон корка яке мукет юрт пуктыны кулэ ӧвӧл шуыса, пусйиз огазеяськонлэн тӧроезлэн воштӥсез. 3. Нюлэсо инты. Али будӥсь писпуосты, пыдын ветлон но бызьылон сюресъёсты утён. Нимысьтыз ужпум — ошмес. Нырысь ик отысь вулэсь ӟечлыксэ эскерыны кулэ. Со юыны яра ке, чебер ошмес лэсьтоно, юыны уз мыны ке, пичи шур ӧръяны луоз. Нялтас вераса, куд-огез Ижкарысь азьветлӥсьёс отын пичи тымет лэсьтыны ӵектӥзы — уясь тылобурдоос сое кельшытӥзы ке, пиналъёслы тунсыко чебер инты пӧрмоз. 4. Пиналъёс понна шудон инты, отчы али пырон азьысь кечлэсь синпелетсэ выжтыны чакламын. 5. Спортэн вырыны инты, али отын баскетболэн шудон площадка лэсьтэмын. Учкетъя, отын нокыӵе пуктӥськемъёс уз луэ. «Пуктӥськемъёс пӧлысь луыны быгатоз, кылсярысь, толлы спорт тӥрлык сётъян пункт, оло, кыӵе ке гурезь толлы ик. Но спортзал выллем бадӟым пуктӥськемъёстэк, кудъёсыз азьвыл Ляминлэн («Факт» компанилэн кивалтӥсез Андрей Лямин — ред.) ӵектосаз вал», — пусйиз Владимир Байметов. 6. Лулчеберетъя шулдыръяськон ужрадъёс ортчытъян инты. Учкетын кык сцена чакламын — али ужасез (валтӥсь сцена) но гурезь улын. Гурезь бамалын пуктон интыос луозы, нош улӥяз — липето сцена. Отчы калык но тросгес люкаськыны быгатоз. 7. Йӧскалык сиён-юонъёсын кафе, со быдэс ар мед ужалоз. Учкетэз эскерон дыръя эшшо кӧня ке ӵектонъёс чузъяськизы. Кылсярысь, али аналтэм футбол бусыын шулдыръяськонъёс дыръя вузкарон урам лэсьтон — «кунояськон интывыл». Озьы ик этнопарке, шуом, нылпиослы шудон интыын, песянайлы синпелетэз пуктыны дэмласьёс вал. Солэн ӵектосэз кемалась дась ни, но карын та дырозь солы инты ӧз шедьтэ. Нош пырон интые Шунды-мумылэсь синпелетсэ пуктыны умой луысал шуыса ваньзы соглаш кариськизы. «Удмурт Кенешлэн» Ижкарысь активез Фото: Майя Бывальцева © udmurt.media «Удмурт Кенешлэн» Ижкарысь ёросъёсысь азьветлӥсьёсыз ӵектэм учкетэн соглаш луизы. Тодын возьыны кулэ созэ но, удмуртъёслэн вӧсяськон интыоссы — лудъёссы — лушкем возисько вал, муртъёсты отчы пыраны ӧз лэзьылэ. Нош Кызьпу арама — со карлэн паркез, котыраз трос улон юртъёс, азьланяз выльёссэ пуктыны чакламын на. Ватсанъёсты пыртэм бере «Кызьпу арама» этнопарклэсь учкетсэ Ижкарлэн администрацияз келязы.  Тодэ вайытом, 15-тӥ пӧсьтолэзе Удмуртилэн тӧроелэсь ужзэ огдырлы быдэсъясь Александр Бречалов «Удмурт Кенешлэн» ыстэм муртъёсыныз, удмурт интеллигенциен но мер огазеяськонъёслэн ёзчиосынызы Ижкарысь Кызьпу арамаез умоятон-утялтонъя чакланъёс сярысь вераськиз. Соку ик со пусйиз, паркын нокыӵе пуктӥськемъёс луыны кулэ ӧвӧл шуыса. Озьы ик улосвыл кивалтӥсь удмуртъёслэсь вань мер огазеяськонъёссэс ваче кенешыны но Кызьпу арамез умоятонлэсь учкетсэ кылдытыны куриз. Паркез умоятонъя ӵектосэз дасян борды таяз арын гудырикошконэ басьтӥськыны ужпум пуктӥзы. Собере ик Ижкарысь удмуртъёслэн азьветлӥсьёссы люкаськылӥзы, паркез утялтон но умоятон пумысен асьсэлэсь малпанъёссэс шараязы. Вераськизы, та инты «Кызьпу арама» этнопарк» нимаськыны кулэ шуыса.  Тегъёс: Мерлык Ижкар Удмуртия УдмуртКенеш удмуртъёс паркъёс АлександрБречалов  